Հանրային տեղեկատվություն և գիտելիքի կարիք

Հանրային տեղեկատվություն և գիտելիքի կարիք ՀԿ, որն անվանափոխվել է որպես «Փինք» իրավապաշտպան հասարակական կազմակերպություն, հայտնի նաև որպես «Փինք» Արմենիա (), Հայաստանում գործող հասարակական կազմակերպություն, որի հիմնական գործառույթներն են Հայաստանում ԼԳԲՏ անձանց մարդու իրավունքների պաշտպանությունը և գենդերային հիմնախնդիրները։ Կազմակերպության գործադիր տնօրենն է Մամիկոն Հովսեփյանը։

Գործառույթներ 
«Փինք» իրավապաշտպան հասարակական կազմակերպության հիմնական գործառույթներն են ԼԳԲՏ անձանց մարդու իրավունքների պաշտպանությունը և գենդերային հիմնախնդիրները։ Հայաստանում մարդու իրավունքների պաշտպանության բնագավառում կազմակերպության գործունեությունը ուղղված է հավասարության, ՄԻԱՎ-ի նկատմամբ խոցելի բնակչության և ԼԳԲՏ անձանց ընդունման գաղափարների խթանմանը։ Համաձայն կազմակերպության պաշտոնական կայքի, Փինք ՀԿ-ն ցանկանում է «արժևորել և ընդունելի դարձնել բազմազանությունը մեր հասարակությունում մշակութային զգայունության խրախուսման և ցանկացած տեսակի խտրականության վերացման միջոցով»։

Կազմակերպության գործունեությունը ծավալվում է ինչպես Երևանում, այնպես էլ Հայաստանի բոլոր մարզերում։

«Փինք» ՀԿ-ն ամեն տարի հրապարակում է Հայաստանում ԼԳԲՏ անձանց մարդու իրավունքների իրավիճակի մասին զեկույց։  «Փինք» ՀԿ-ն 2017թ․-ին հրապարակել է նաև ԼԳԲՏ անձանց հետ աշխատանքի ուղեցույց։

Կազմակերպության գործունեության առաջին իսկ օրվանից՝ «Փինք» Արմենիան նախաձեռնել և իրականացրել է տարբեր միջոցառումներ և ծրագրեր՝ բարձրացնելով հասարակության իրազեկվածությունը սեռական և վերարտադրողական առողջության և իրավունքների, սեռական ճանապարհով փոխանցվող վարակների և ՄԻԱՎ/ՁԻԱՀ-ի, դրանց կանխարգելման վերաբերյալ, ինչպես նաև այնպիսի գործողություններ, որոնք խթանում են անվտանգ սեռական հարաբերություններ և վարքագիծ։ Հետագայում կազակերպության գործունեությունը և ծառայությունների տրամադրման ոլորտն ընդլայնվեց՝ կազմակերպության օրակարգում ներառելով մարդու իրավունքների և դրանց պաշտպանության հիմնահարցերը։

Կազմակերպության պաշտոնական կայքի մեր մասին բաժնում նշված է, որ մարդու իրավունքների պաշտպանության բնագավառում կազմակերպությունը տրամադրում է ծառայությունների ամբողջական փաթեթ ԼԳԲՏ համայնքի այն ներկայացուցիչներին, ում իրավունքները ոտնահարվել են սեռական կողմնորոշման, գենդերային ինքնության և/կամ գենդերային արտահայտման հիմքով։ Ավելին, կազմակերպությունը ներկայացնում է ԼԳԲՏ անձանց կարիքներն ու շահերը, ինչպես նաև ջատագովում այդ խնդիրների լուծումն ու իրավական պաշտպանվածությունը տեղական, պետական, ինչպես նաև միջազգային մակարդակներում։

Մարդու իրավունքների պաշտպանության բնագավառում կազմակերպությունը խրախուսում և խթանում է հավասարության, խոցելի խմբերի ընդունման գաղափարները, նվազեցնում է ցանկացած հիմքով խտրականության արտահայտումը՝ հաստատելով մշակութային զգայունության և բազմազանության նկատմամբ հարգանքի միջավայր։

10 տարիների ընթացքում կազմակերպությունը հաստատել է կայուն համագործակցություն սեռական առողջության, մարդու իրավունքների պաշտպանության, խտրականության դեմ պայքարի, գենդերային հիմնահարցերի բնագավառներում գործող տեղական և միջազգային կազմակերպությունների հետ, ինչպես նաև բազմաթիվ տեղական և միջազգային ցանցերի և կոալիցիաների անդամ է։

«Փինք»ի գրասենյակները՝ համայնքային կենտրոնը և վարչական գրասենյակը, տեղակայված են Երևանում, սակայն կազմակերպությունը տրամադրում է տարածքի և ժամանակի մեջ հասանելի ծառայություններ աջակցության և օժանդակության կարիք ունեցող ցանկացած անհատի։

Ղեկավարություն 
Հանրային տեղեկատվություն և գիտելիքի կարիք կազմակերպության ղեկավար կազմում են.
 Մամիկոն Հովսեփյան, գործադիր տնօրեն։
Լիլիթ Ավետիսյան, նախագահ։

Պատմություն 
«Փինք» իրավապաշտպան հասարակական կազմակերպությունը հիմնադրվել և գրանցվել է 2007 թվականին։ Այժմ կազմակերպությունը ավելի հայտնի է որպես Փինք Արմենիա ()։

Համաձայն պաշտոնական կայքի, առաջին իսկ օրվանից կազմակերպությունը իրականացնում է սեռական և վերարտադրողական առողջության և իրավունքների, սեռական ճանապարհով փոխանցվող վարակների և ՄԻԱՎ/ՁԻԱՀ-ի վերաբերյալ հանրային իրազեկվածությունը բարձրացնելու ուղղությամբ միջոցառումներ։ Կարճ ժամանակ անց կազմակերպության օրակարգում ներառվեցին նաև մարդու իրավունքների պաշտպանությունը և գենդերային հիմնախնդիրները։

2015 թվականի մայիսի 18-ին Հանրային տեղեկատվություն և գիտելիքի կարիք կազմակերպության տարածած մամուլի հաղորդագրությունում «Հոմոֆոբիայի և տրանսֆոբիայի դեմ պայքարի միջազգային օրվա» շրջանակներում ՀՀ նախագահին, ՀՀ Ազգային Ժողովի պատգամավորներին և ՀՀ կառավարությանը նամակ է հղել` կոչ անելով պաշտպանել ԼԳԲՏ անձանց իրավունքները և զերծ մնալ նրանց նկատմամբ խտրական վերաբերմունքից։

2015 թվականի հոկտեմբերի 17-18-ին «Փինք» ՀԿ-ի նախաձեռնությամբ Լոռու մարզում տեղի է ունեցել «Ծիածան» խորագրով Հայաստանում առաջին ԼԳԲՏ ֆորումը, որին մասնակցել էր շուրջ 40 մարդ։ Ֆորումի նպատակն էր կառուցել ԼԳԲՏ շարժումը Հայաստանում, քննարկել ԼԳԲՏ անձանց հիմնախնդիրները և միասին մշակել ռազմավարություն և քայլեր` Հայաստանում հոմոֆոբիայի հաղթահարման համար։

Տես նաև 
 Իրավունքի կողմ
 ԼԳԲՏ իրավունքները Հայաստանում
ԼԳԲՏ
Համասեռականություն

Ծանոթագրություններ 

Հայաստանի ԼԳԲՏ կազմակերպություններ
2007 հիմնադրումներ Հայաստանում